《钱塘门》
明代·田艺蘅

雒阳曾闻北邙道，浙江今见钱塘门。
朝朝五鼓灵狖发，苦雨悲风愁断魂。
西湖山中白杨树，今人古人几丘土。
撅人白骨筑新坟，何遽今人不成古。
世人有死亦有生，依然冠盖满杭城。
妖童艳妾不可保，何况槐第连蒿茔。
湖上笙歌引纨穀，一半欢娱一半哭。
狐狸衔出夜台衣，乌鸦乱攫春盘肉。
丈夫处世求乐多，有身耐埋金叵罗。
雷霆不使人醉耳，忍听城门《薤露》歌。

作者简介：浙江钱塘人，字子艺，田汝成子。以贡生为徽州训导，罢归。作诗有才调，博学能文。为人高旷磊落，性放旷不羁，好酒任侠，善为南曲小令。至老愈豪放，斗酒百篇，人疑为谪仙。有《大明同文集》、《留青日札》、《煮泉小品》、《老子指玄》及《田子艺集》。